二十八舍歌
作者：晁補之
朝代：宋

paragraphs: 戎菽有角原桑黄，客愁唧嘖聞扈亢。
轉蓬無氐行役晚，蟋蟀在房思婦惋。
男兒有心事弧矢，十年風光隨馬尾。
長鬚舂米婢借箕，斗酒爲君聊解頤。
誰憐長夜飯牛苦，安能卧泣羞兒女。
平生未入君此室，一廬翛然四壁立。
文章奎躔動圓天，貧有餘富黔婁賢。
功名不羞爛羊胃，滅昴擒胡未能計。
誰能簡畢老此生，不用諏觜招忿爭。
世事參商君此行，桂酒椒漿石井美。
山鬼幽篁衣薜荔，暮江老柳繫歸船。
蛟宮涵星動深淵，張帆自慣夕風恬。
九折摧輪鵠翼短，他年君車當軫轉。